## Zakon o izmjenama i dopunama Zakona o ustrojstvu republičke uprave

### NN 59/1990 (31.12.1990.), Zakon o izmjenama i dopunama Zakona o ustrojstvu republičke uprave

**SABOR REPUBLIKE HRVATSKE**

**1167**

Na temelju članka 89. Ustava Republike
Hrvatske a u svezi članka 6. i 7. Ustavnog zakona za provedbu Ustava Republike
Hrvatske, donosim

**UKAZ**

**o proglašenju Zakona o
izmjenama i dopunama Zakona o ustrojstvu republičke uprave**

Proglašavam Zakon o izmjenama i dopunama
Zakona o ustrojstvu republičke uprave kojeg je Sabor Republike Hrvatske donio
na sjednicama Vijeća općina i Društveno-političkog vijeća 27. prosinca 1990.
godine.

Klasa: 011-01/90-02/68

Urbroj:
71-90-1

Zagreb, 29. prosinca 1990.

Predsjednik
Republike Hrvatske
**dr****. Franjo Tuđman**, v. r.

**ZAKON**

**o izmjenama i dopunama
Zakona o ustrojstvu republičke uprave**

Članak 1.

Iza članka 4. Zakona o ustrojstvu republičke
uprave (»Narodne novine«, broj 41/90) dodaje se novi članak 4a. koji glasi:

»Članak 4a.

Zavodima iz članka 4. ovoga zakona kao i
zavodima i direkcijama u sastavu ministarstva može se aktom o osnivanju dati
svojstvo pravne osobe.«

Članak 2.

U članku 8. ispred riječi »položaj
hrvatske etničke manjine u drugim zemljama« dodaje se riječ »statusni«.

Članak 3.

Članak 9. mijenja se i glasi:

»Ministarstvo iseljeništva obavlja
upravne i druge stručne poslove koji se odnose na: uspostavljanje, održavanje i
promicanje kulturnih i gospodarskih veza sa iseljenicima koji su iselili s
područja Republike Hrvatske i Hrvatima iseljenim iz drugih republika i
pokrajina, s radnicima na radu u inozemstvu i članovima njihovih obitelji koji
borave u inozemstvu, s hrvatskim etničkim manjinama u drugim državama i s
njihovim udruženjima; davanje mišljenja na programe za zadovoljavanje njihovih
prosvjetnih, informacijskih, socijalnih, znanstvenih i drugih potreba kao i
mišljenja o njihovom ostvarivanju, izradu programa povratka i uključivanja
iseljenika u društveni i gospodarski život Republike Hrvatska; vođenje
evidencija i poduzimanje drugih radnji u svezi s poslovima iz svog djelokruga.

Ministarstvo iseljeništva surađuje s
predstavništvima Republike Hrvatska u inozemstvu«.

Članak 4.

U članku 23. u stavku 1. brišu se riječi
»međurepubličku suradnju i izradu i izvršavanje programa znanstveno-tehničke
suradnje s inozemstvom.

Stavak 2. briše se.

Članak 5.

U članku 24. iza točke 3. dodaje še nova točka 4. koja glasi:

»4. Republički zavod za međunarodnu
znanstveno-tehničku suradnju«.

Članak 6.

Iza članka 27. dodaje se novi članak 27a.
koji glasi:

»Članak 27a.

Republički zavod za međunarodnu
znanstveno-tehničku suradnju obavlja stručne i druge poslove koji se odnose na
praćenje, evidentiranje i realizaciju znanstvene, tehničke i tehnološke
suradnje sa stranim zemljama i međunarodnim organizacijama; upućivanje naših i
angažiranje stranih stručnjaka, evidenciju i suradnju s našim stručnjacima u
svijetu; kao i obavljanje poslova u svezi sa stipendiranjem, specijalizacijom i
praktičnom obukom naših i stranih stručnjaka na osnovi međunarodnih, državnih,
poslovnih i drugih sporazuma.«

Članak 7.

U članku 39. stavak 1. točka 4. i stavak
2. brišu se.

Članak 8.

Ovaj zakon stupa na snagu danom objave u
»Narodnim novinama«.

Klasa: 023-03/90-01/06

Zagreb, 27. prosinca 1990.

SABOR

REPUBLIKE HRVATSKE

Predsjednik

Vijeća općina                                 Predsjednik
Sabora

**Slavko
Degoricija**, v. r.                 **dr****. Žarko Domljan**, v. r.

Predsjednik

Društveno-političkog vijeća

**Ivan Vekić**,
v. r.

Zakon, NN 59/1990-1167